Аибашьра иалахәыз: Зыхәбеи Лашәриеи Тамшь адесант аӡхыҵра иазкны
18:20 03.07.2023 (ирҿыцуп: 18:23 03.07.2023)
30 шықәса раԥхьа ԥхынгәы 2 ауха Мрагыларатәи афронт аҟны Очамчыра араион Тамшь иахьаҵанакуа амшын аҟынтәи иӡхыҵит аԥсуа десант. Уи иалаз иара убас ирԥылаз Мрагыларатәи афронт аибашьцәа дҵас ирыман астратегиатә ҵак ду змаз Аҟәаҟа ицоз амҩаду аанкыланы, аӷа имчқәа рырԥсыҽра. Иазгәаҭатәуп, 1993 шықәса ԥхынгәымзазы ишалагаз Аԥсны жәлар Рџьынџьтәылатә еибашьраҟны иҷыдоу аҭыԥ аанызкыло ажәылара. Акымкәа иманшәаламхаз аоперациақәа рышьҭахь аԥсуа архәҭақәа даҽазнык ижәылеит ақырҭқәа ирымпыҵархалаз рыдгьылқәа рхақәиҭтәразы. Ажәылара иалахәын аҩфронткгьы - Гәымсҭатәии Мрагыларатәии. Ихацыркын иара Тамшь адесант аӡхыҵрала. Хымш рҭыԥан ҳаибашьцәа ирылшеит 8 мшы амҩаду аанкылара.
Урҭ ахҭысқәа арадио Sputnik аефир аҟны иргәаладыршәеит аибашьцәа аветеранцәа - Леон иорден занашьоу, тамшьтәи арра десант ажәыларатә баталион акомиссар, аполковник Сергеи Зыхәбеи Леон иорден занашьоу Асҭамыр Лашәриеи.
Аицәажәара шәаҳар шәылшоит аудиофаил аҟны хыхь.